ΓΡΑΠΤΗ ΕΡΩΤΗΣΗ P-2412/97 υποβολή: Glenys Kinnock (PSE) προς την Επιτροπή (7 Iουλίου 1997)

Θέμα: Κοινοποίηση των συμφερόντων των μελών της Επιστημονικής Επιτροπής Τροφίμων

Αληθεύει ότι όλα τα μέλη της Επιστημονικής Επιτροπής Τροφίμων είναι υποχρεωμένα να κοινοποιούν όλα τα συμφέροντά τους; Εάν ναι, γνωρίζει η Επιτροπή ότι εξέχον μέλος της εν λόγω επιτροπής, το οποίο επί σειρά ετών είχε στενές σχέσεις με την βιομηχανία παιδικών τροφών, έχει μέχρι σήμερα κοινοποιήσει μόνον τα συμφέροντά του στον τομέα του μεταλλικού νερού; Συμφωνεί η Επιτροπή ότι η συζήτηση μιας σειράς σημαντικών θεμάτων στην επιτροπή - περιλαμβανομένων και των επιστημονικών πτυχών που αφορούν την νομοθεσία περί παιδικών τροφών - έχει οδηγήσει σε σύγκρουση συμφερόντων όσον αφορά το εν λόγω μέλος;

Γενικότερα, δεν συμφωνεί η Επιτροπή ότι η κατάρτιση ολοκληρωμένου, αναδρομικού και ενημερωμένου καταλόγου των συμφερόντων όλων των μελών θα εξασφαλίσει μια διαφανέστερη διαδικασία και θα συμβάλει στην αποφυγή συγκρούσεων συμφερόντων στις εργασίες της επιτροπής; Δεν συμφωνεί, επομένως, ότι ένα τέτοιο σύστημα πρέπει να καθιερωθεί το ταχύτερο δυνατό; Αντίθετα, δεν πιστεύει ότι η σημερινή πρακτική που επιτρέπει να γίνονται κοινοποιήσεις σε ad hoc βάση αφήνει ανοικτό το ενδεχόμενο καταχρήσεων εκ μέρους των μελών της επιτροπής και, επομένως, πρέπει να καταργηθεί; Εν αναμονή αναθεώρησης στον εν λόγω τομέα, θα αναλάβει η Επιτροπή να κοινοποιήσει όλες τις πληροφορίες που έχει στη διάθεσή της σχετικά με τα συμφέροντα των μελών της επιτροπής;

Απάντηση της κ. Bonino εξ ονόματος της Επιτροπής (6 Οκτωβρίου 1997)

Σήμερα από τα μέλη της επιστημονικής επιτροπής για τα τρόφιμα (ΕΕΤ) απαιτείται βάσει του άρθρου 11 της απόφασης της Ευρωπαϊκής Επιτροπής 95/273/ΕΚ περί της σύστασης επιστημονικής επιτροπής για τα τρόφιμα ((ΕΕ L 167 της 18.7.1995. )), να γνωστοποιούν στην Ευρωπαϊκή Επιτροπή ετησίως και όταν αυτό συμβαίνει κατά τη διάρκεια της εργασίας της ΕΕΤ και των ομάδων εργασίας της, για συμφέροντα τα οποία θα ήταν δυνατόν να βλάψουν την ανεξαρτησία τους.

Πριν από τον Ιούνιο του 1996, τέτοιες δηλώσεις υποβάλλονταν στην Ευρωπαϊκή Επιτροπή εμπιστευτικά. Ωστόσο τα μέλη της ΕΕΤ συμφώνησαν κατόπιν εθελοντικά ότι οι μελλοντικές τους δηλώσεις πρέπει να διατίθενται στο κοινό ύστερα από αίτηση. Ωστόσο αυτή η διευθέτηση υπερκεράστηκε από την αναδιοργάνωση των επιστημονικών επιτροπών της Ευρωπαϊκής Επιτροπής από την 1η Απριλίου 1997, η οποία δημιούργησε την ανάγκη να καθιερωθεί κοινή πολιτική για τέτοια θέματα και επομένως αυτή η διευθέτηση δεν εφαρμόστηκε. Ωστόσο κάθε δήλωση που έγινε από μέλος σχετικά με ειδικά θέματα που προέκυψαν κατά τη διάρκεια των συνεδριάσεων της ολομέλειας της επιτροπής έχουν καταγραφεί από το Δεκέμβριο του 1996 και μετά στα πρακτικά τα οποία διατίθενται στο κοινό.

Με βάση τις δηλώσεις για τα συμφέροντα που υποβλήθηκαν, η Ευρωπαϊκή Επιτροπή δεν έχει λόγο να θέσει εν αμφιβόλω την ανεξαρτησία της γνώμης που δίδεται από οποιοδήποτε μέλος της ΕΕΤ σχετικά με θέματα που άπτονται ιδίως των βρεφικών τροφών ή οποιουδήποτε άλλου θέματος για το οποίο η επιτροπή εξέδωσε γνώμη.

Η Ευρωπαϊκή Επιτροπή επιβεβαιώνει τη δέσμευση της για μια πολιτική της μέγιστης διαφάνειας στο έργο των επιστημονικών επιτροπών της, αλλά εκφράζει τη λύπη της για το ότι αδυνατεί να διαθέτει στο κοινό δηλώσεις συμφερόντων οι οποίες της υποβλήθηκαν εμπιστευτικά σύμφωνα με τον προηγούμενο κανονισμό λειτουργίας.

Ύστερα από την αναδιοργάνωση των υπηρεσιών της Ευρωπαϊκής Επιτροπής που είναι αρμόδιες για τις διάφορες πλευρές της προστασίας της υγείας των καταναλωτών, όλες οι επιστημονικές επιτροπές της Ευρωπαϊκής Επιτροπής μεταφέρθηκαν στη ΓΔ ΧΧIV (πολιτική για τους καταναλωτές και την προστασία της υγείας τους) με ισχύ από την 1η Απριλίου 1997. Σύμφωνα με την ανακοίνωση της Ευρωπαϊκής Επιτροπής ((COM (97) 183 τελικό. )) η οποία υπογράμμισε τις ουσιώδεις απαιτήσεις για εξαιρετική ποιότητα, ανεξαρτησία και διαφάνεια στη λειτουργία αυτών των επιτροπών, εγκρίθηκαν από την Ευρωπαϊκή Επιτροπή και κοινοί κανόνες που διέπουν την επιλογή των μελών και τη λειτουργία των επιτροπών, συμπεριλαμβανομένων των δηλώσεων συμφερόντων, με την απόφαση της 23ης Ιουλίου 1997 περί σύστασης επιστημονικών επιτροπών στον τομέα της υγείας των καταναλωτών και της ασφάλειας των τροφίμων.